SET บ่ายยืนบวก-ตลาดคลายกังวล Brexitโบรกฯ เชียร์ “ซื้อ” AOT ชูเป้า 475 บาท
SET บ่ายยืนบวก-ตลาดคลายกังวล Brexit พร้อมให้แนวรับ 1,575 แนวต้าน 1,590 จุด โบรกฯ เชียร์ “ซื้อ” AOT ชูเป้า 475 บาท ปัจจัยหนุนเพียบ
25 ม.ค. 2560

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (25 ม.ค.) ปรับตัวขึ้นสอดคล้องกับตลาดหุ้นทั่วโลก หลังคลายกังวล Brexit ของอังกฤษเมื่อศาลฏีกายืนยันต้องผ่านรัฐสภาก่อน นอกจากนี้ ตัวเลข PMI หลายประเทศออกมาดีกว่าคาดทั้งสหรัฐฯ-ญี่ปุ่น-ยูโรโซน บ่ายนี้ตลาดฯคงยืนในแดนบวกได้ พร้อมให้แนวรับ 1,575 แนวต้าน 1,590 จุด
นายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ เปิดเผยว่า ตลาดหุ้นไทยเช้านี้ปรับตัวขึ้นสอดคล้องกับตลาดหุ้นทั่วโลก โดยตลาดหุ้นเอเชียเช้านี้ต่างอยู่ในแดนบวกถ้วนหน้า เนื่องจากการแยกตัวออกจากสหภาพยุโรป (Brexit) ของอังกฤษต้องเลื่อนออกไปเมื่อศาลฏีกาชี้ขาดให้การทำ Brexit ต้องผ่านรัฐสภาก่อน ซึ่งก็ทำให้นักลงทุนคลายความกังวลไปได้ในระยะสั้น
นอกจากนี้ ตัวเลข PMI ภาคการผลิตของหลายประเทศก็ออกมาดีกว่าตลาดคาด ไม่ว่าจะเป็นของสหรัฐฯ, ญี่ปุ่น และยูโรโซน ทำให้แนวโน้มราคาสินค้าโภคภัณฑ์ปรับตัวขึ้นได้อีก ส่วนแนวโน้มการลงทุนในช่วงบ่ายนี้ ตลาดฯคงจะยืนในแดนบวกได้ โดยให้แนวรับ 1,575 จุด ส่วนแนวต้าน 1,590 จุด
 
บล.ธนชาต ระบุในบทวิเคราะห์ (25 ม.ค.) SET “พักฐาน” สั้น หลังสดสอบแนวต้านระยะสั้นบริเวณ 1,585 จุด อิง Downtrend line ตั้งแต่ปี 2556 อย่างไรก็ดีเรายังให้น้ำหนักกับการเข้าสู่ Bull season ในเดือน ก.พ.-มี.ค.ของ SET ที่มีโอกาศให้ผลตอบแทนเป็น”บวก” สูง 8-9 ปี ใน 10 ปีที่ผ่านมา ทำให้ SET มีแนวโน้ม extended rally ไปที่ 1,622-1,650 จุด ในระยะสัปดาห์
ในขณะเดียวกัน แนะนำ “ซื้อ” AOT ด้วยเป้าหมายพื้นฐาน 475 บาท และระยะสั้นที่ 402/408 และถัดไปที่ 420 บาท ตามลำดับ ด้วยปัจจัยสนับสนุนจาก 1) เริ่มเห็นการฟื้นตัวของจำนวนผู้โดยสารตั้งแต่ต้นเดือน ม.ค.ที่ผ่านมา เพิ่มขึ้น 11%จากปีก่อนดีขึ้นจากช่วง ไตรมาส 4/59 ที่ เพิ่มขึ้น 6%จากปีก่อนเท่านั้น มองผลกระทบจากการจัดระเบียบทัวร์ศูนย์เหรียญลดลง และนักท่องเที่ยวจากประเทศอื่นเพิ่มขึ้น 2) รายได้ค่าเช่าพื้นที่เชิงพาณิชย์ที่เพิ่มขึ้นจากการเปิดสนามบินดอนเมือง Terminal 2 ตั้งแต่ปีก่อน และจำนวนนักท่องเที่ยวที่เติบโตสนับสนุนกำไรปีนี้ เพิ่มขึ้น 14% ที่ 2.2 หมื่นล้านบาท ขณะที่ 3) การประชุมผู้ถือหุ้น 27 ม.ค.นี้เพื่อ Split par เป็น Sentiment บวกระยะสั้นต่อราคาหุ้น(ไม่มีผลทางพื้นฐาน) 
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
CPALL  มูลค่าการซื้อขาย 2,026.01 ล้านบาท ปิดที่  58.75 บาท ลดลง   0.50 บาท
TPIPL  มูลค่าการซื้อขาย 1,456.98 ล้านบาท ปิดที่   2.46 บาท เพิ่มขึ้น  0.02 บาท
SCB  มูลค่าการซื้อขาย 1,403.26 ล้านบาท ปิดที่ 152.00 บาท เพิ่มขึ้น  1.50 บาท
PTT  มูลค่าการซื้อขาย 1,334.33 ล้านบาท ปิดที่ 406.00 บาท ลดลง   2.00 บาท
KTB  มูลค่าการซื้อขาย   901.21 ล้านบาท ปิดที่  19.30 บาท เพิ่มขึ้น  0.40 บาท